
Nacrta prijedloga izmjena i dopuna odluke o načinu pružanja javne usluge sakupljanja komunalnog otpada na području Općine Cerna


	Na temelju odredbi Zakona o gospodarenju otpadom (NN 84/21 i 142/23  – dalje u tekstu: Zakon) Općina Cerna na svom području osigurava javnu uslugu sakupljanja  komunalnog otpada koju obavlja trgovačko društvo ČISTOĆA ŽUPANJA d.o.o., Veliki kraj 132, Županja, OIB: 85409306989.
Ovim prijedlogom izmjena i dopuna Odluke o načinu pružanja javne usluge sakupljanja komunalnog otpada cilj je uskladiti lokalne propise s nacionalnim i europskim zakonodavstvom te, što je ključno, postići konkretne ekološke i ekonomske ciljeve u upravljanju otpadom. Izmjenama se također provodi i usklađivanja s propisima koji reguliraju uvođenje eura kao službene valute u Republici Hrvatskoj, a sukladno Zakonu o uvođenju eura kao službene valute u Republici Hrvatskoj (NN 57/22 i 88/22).
Provedba ovih izmjena izravno će dovesti do ispunjavanja zakonskih obveza propisanih Zakonom o gospodarenju otpadom jer trenutni sustav često ne potiče dovoljno korisnike na smanjenje miješanog komunalnog otpada i povećanje odvojenog prikupljanja reciklabilnih frakcija. Konkretno, očekuje se značajno smanjenje količine miješanog komunalnog otpada na razini cijele jedinice lokalne samouprave.
Umjesto dosadašnjeg linearnog sustava, novi model potiče sve korisnike usluge da aktivno sudjeluju u smanjenju količine otpada koji se odlaže na odlagališta. 
Paralelno sa smanjenjem miješanog otpada, predložene izmjene potaknut će dramatično povećanje odvojenog prikupljanja reciklabilnih frakcija sa posebnim osvrtom na biootpad. Omogućavanjem jednostavnijeg i dostupnijeg sustava za odvajanje otpada, građani će biti motivirani na pravilno razvrstavanje. To ne samo da je u skladu sa zakonom, već je i temelj za razvoj kružne ekonomije.
Pravilno prikupljanje reciklabilnog otpada smanjuje potrebu za sirovinama iz prirodnih resursa i doprinosi očuvanju okoliša. Povećanjem recikliranja izravno ispunjavamo ciljeve definirane na nacionalnoj i europskoj razini, a to su:
· Ostvarivanje ciljeva recikliranja do 2035. godine: Najmanje 65 % komunalnog otpada mora se reciklirati ili kompostirati.
· Smanjenje odlaganja otpada: Količina odloženog biorazgradivog komunalnog otpada na odlagališta mora se drastično smanjiti.
Usvajanjem ovih izmjena, naša lokalna zajednica će se aktivno pozicionirati kao predvodnik u održivom gospodarenju otpadom. Uspjeh ovakvog sustava izravno ovisi o suradnji svih dionika – građana, javne uprave i pružatelja usluge. Stoga je cilj osigurati transparentan, pravedan i učinkovit sustav koji će potaknuti pozitivne promjene u ponašanju svih korisnika.
Zbog učinjenih izmjena izraditi će se pročišćeni tekst Odluke na način da će se sve izmjene i dopune propisa sabrati u jedan mjerodavni tekst.

[bookmark: _Hlk501454666]Na temelju članka 66. st. 1. Zakona o gospodarenju otpadom (Narodne novine br. 84/21 i 142/23), članka 28. Statuta Općine Cerna („Službeni Vjesnik“ Vukovarsko-srijemske županije 13/09, 2/13, 24/14, 8/18, 4/21) Općinsko vijeće Općine Cerna na ___sjednici održanoj dana _______________2025. godine donijelo je


ODLUKU O IZMJENAMA I DOPUNAMA
[bookmark: _Hlk489457934]ODLUKE o načinu pružanja javne usluge sakupljanja komunalnog otpada 
na području Općine Cerna


Članak 1. 

U članku 12. Odluke o načinu pružanja javne usluge sakupljanja komunalnog otpada na području Općine Cerna 1. i 2. stavak mijenjaju se i sada glase: 
„Najmanja učestalost odvoza miješanog komunalnog otpada je dva puta mjesečno.
Najmanja učestalost odvoza biootpada iz biorazgradivog komunalnog otpada je dva puta mjesečno.“

Članak 2. 

Članak 21. Odluke mijenja se i sada glasi:
„Cijena obvezne minimalne javne usluge je dio cijene javne usluge koja se plaća kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.
Kako bi se iznosom cijene obvezne minimalne javne usluge osiguralo održivo poslovanje davatelja usluge te osigurala sigurnost, redovitost i kvaliteta pružanja javne usluge, cijena obvezne minimalne javne usluge određena je na način obrazložen u obrazloženju iz Dodatka I ove Odluke koje čini njezin sastavni dio.
Iznos cijene obvezne minimalne javne usluge za korisnika javne usluge razvrstanog u kategoriju kućanstvo jedinstvena je i iznosi 6,69 eura bez PDV-a odnosno 7,57 eura sa PDV-om.
Iznos cijene obvezne minimalne javne usluge za korisnika javne usluge razvrstanog u kategoriju korisnika koji nije kućanstvo jedinstvena je i iznosi 8,22 eura bez PDV-a odnosno 9,29 eura sa PDV-om.
Cijena obvezne minimalne javne usluge mora biti zasebno iskazana na računu za pruženu javnu uslugu.“

Članak 3. 

Članak 23.  Odluke se briše.
Dosadašnji članci 24. do 34. postaju članci 23. do 33. 

Članak 4. 

U članku 27. stavku 1. točkama 2., 3., 4., 5. i 7. riječi „200,00 kuna“ zamjenjuju se riječima: „26,54 eura“.
U članku 27. stavku 1. točki 6. riječi „300,00 kuna“ zamjenjuju se riječima „39,82 eura“.
U članku 27. stavku 1. točkama 8. i 9. riječi „500,00 kuna“ zamjenjuju se riječima: „66,36 eura“.





Prijelazne i završne odredbe

Članak 5. 

Zbog učinjenih izmjena izraditi će se pročišćeni tekst Odluke na način da će se sve izmjene i dopune propisa sabrati u jedan mjerodavni tekst.


Članak 6. 

Ova Odluka objaviti će se u „Službenom vjesniku“ Općine Cerna, a stupa na snagu 01. siječnja 2026. godine. 



PREDSJEDNIK OPĆINSKOG VIJEĆA 
OPĆINE CERNA
Mario Kesegić, mag.ing.mech

